**O B R A Z L O Ž E N J E**

**Prijedloga Odluke o Stipendiji Grada Zagreba za učenike i studente pripadnike romske nacionalne manjine**

**I. PRAVNI TEMELJ ZA DONOŠENJE ODLUKE**

Pravni temelj za donošenje Odluke o Stipendiji Grada Zagreba za učenike i studente pripadnike romske nacionalne manjine je članak 41. točka 2. Statuta Grada Zagreba (Službeni glasnik Grada Zagreba 23/16,2/18, 23/18, 3/20, 3/21, 11/21-pročišćeni tekst i 16/22), koji propisuje da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

**II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Nova odluka o Stipendiji Grada Zagreba za učenike i studente pripadnike romske nacionalne manjine predlaže se sukladno metodološko-nomotehničkim pravilima prema kojima je potrebno pristupiti donošenju novoga propisa ako se više od polovine članaka osnovnog propisa mijenja, odnosno dopunjava.

Prijedlogom Odluke o Stipendiji Grada Zagreba za učenike i studente pripadnike romske nacionalne manjine (u nastavku teksta: Prijedlog odluke), predlaže se zbog toga što je dosadašnja primjena Odluke u praksi ukazala na potrebu dopuna odnosno izmjena pojedinih odredbi s ciljem da primjena Odluke bude učinkovitija.

Prijedlogom Odluke propisuju se, jednako kao i važećom Odlukom, uvjeti, postupak i kriteriji za dodjelu stipendije Grada Zagreba pripadnicima romske nacionalne manjine učenicima srednjih škola, studentima sveučilišnih preddiplomskih, diplomskih i integriranih studija, kratkih stručnih studija, preddiplomskih stručnih studija i specijalističkih diplomskih stručnih studija te prava i obveze korisnika stipendije.

Prijedlogom odluke provodi se usklađenje iznosa Stipendije sa Zakonom o uvođenju eura kao službene valute u Republici Hrvatskoj (Narodne novine 57/22 i 88/22) te se predlaže da Stipendija za učenike iznosi 360,00 eura, a za studente 500,00 eura.

Nadalje, primjena odluke u praksi ukazala je na činjenicu da se na svjedodžbi ne nalazi upisani podatak o nacionalnoj pripadnosti te iz toga razloga treba brisati riječ „svjedodžbi“ te kao relevantan dokaz traženog uvjeta ostaviti popis birača i rodni list .

Zakon o visokom obrazovanju i znanstvenoj djelatnosti člankom 78. propisuje da pravo na državnu stipendiju ima student koji studira u redovitom statusu i koji nije u radnom odnosu niti obavlja samostalnu djelatnost obrta ili drugog slobodnog zanimanja. Analogno tome, predlaže se urediti uvjete za sudjelovanje na natječaju i korištenje Stipendije Grada Zagreba za učenike i studente pripadnike romske nacionalne manjine na način da student ne može biti u radnom odnosu niti obavljati samostalnu djelatnost obrta ili drugog slobodnog zanimanja prilikom podnošenja prijave na natječaj kao no za vrijeme korištenja Stipendije.

Kako bi se proširio krug osoba koje su zbog svoje stručnosti i znanja kvalificirani za obnašanje funkcije člana Povjerenstva, predlaže se općenitijom formulacijom propisati da se članovi Povjerenstva imenuju iz redova znanstvenih, stručnih, obrazovnih i drugih javnih djelatnika, od kojih je jedan član iz nadležnog gradskog upravnog tijela. Tri člana Povjerenstva moraju biti pripadnici romske nacionalne manjine, pri čemu najmanje dva člana Povjerenstva moraju biti predstavnici Vijeća romske nacionalne manjine Grada Zagreba.

Nadalje, predlaže se izmijeniti odredbu koja propisuje rok do kojega gradonačelnik raspisuje i objavljuje natječaj pa umjesto roka koji je bio do kraja studenoga, predlaže se propisati da gradonačelnik raspisuje i objavljuje natječaj najkasnije do kraja rujna za učenike i studente koji su prvi put upisali prvu godinu studija, a za studente ostalih godina do kraja listopada. Naime, u školskoj godini 2022./2023. natječaji su bili raspisani i objavljeni 30. rujna 2022. za učenike i studente koji su prvi put upisali prvu godinu studija, a za studente ostalih godina, 17. listopada 2022. godine. Kako je važećom Odlukom propisano da gradonačelnik raspisuje i objavljuje natječaj svake godine najkasnije do kraja studenoga, nemali broj potencijalnih kandidata očekivao je natječaj u studenom te im je u međuvremenu istekao rok za podnošenje prijave. Zbog toga se predlaže da se odlukom propiše da gradonačelnik raspisuje i objavljuje natječaj svake godine najkasnije do kraja rujna za učenike i studente koji su prvi put upisali prvu godinu studija, a za studente ostalih godina do kraja listopada.

Do sada Odlukom nije bilo regulirano pitanje dopune nepotpune dokumentacije pa se u praksi događalo da su prijave kandidata koji su očitom omaškom propustili predati neki od traženih dokaza o ispunjavanju uvjeta, ocijenjene kao nepotpune. Stoga se predlaže da se prijave na natječaj koje ne sadrže sve dokaze o ispunjavanju uvjeta, mogu dopuniti u roku od 8 dana od primitka poziva za dopunu dokumentacije.

Predlaže se, u odnosu na važeću Odluku, drugačije propisati primjenu kriterija za utvrđivanje liste kandidata. Po uzoru na Stipendiju Grada Zagreba za učenike i studente na temelju socioekonomskog statusa, kojom je propisan redoslijed primjene kriterija. Prijedlogom odluke predlaže se propisati da se kandidati najprije rangiraju na temelju kriterija uspjeha i kriterija izvannastavnih i izvanškolskih postignuća koji su osnovni kriteriji, a ako više kandidata ostvari isti broj bodova kao zadnji kandidat na rang-listi, oni će se rangirati i po dodatnom kriteriju za utvrđivanje liste kandidata odnosno socioekonomskom statusu. Osnovni kriteriji bili bi uspjeh u školovanju, odnosno studiju kao i izvannastavna i izvanškolska postignuća kod rangiranja kandidata za dodjelu stipendije, a dodatni kriteriji socioekonomski status. Kandidat koji ostvari najviše bodova po dodatnom kriteriju uvrštava se kao zadnji kandidat na rang-listi. Ovime se želi motivirati i potaknuti mlade Rome na završetak srednjoškolskog obrazovanja sa što boljim uspjehom, nevezano za socioekonomsku strukturu kućanstva, kao i za nastavak usavršavanja u sustavu visokog školstva i lakšeg uključivanja u tržište rada.

Kako bi se dodatno pojasnilo koja se međunarodna i svjetska natjecanja učenicima boduju, predlaže se da se utvrdi da se pod međunarodnim i svjetskim natjecanjem podrazumijeva natjecanje kojem je prethodila selekcija natjecatelja na državnom natjecanju, a kojem je prethodila selekcija natjecatelja na županijskom natjecanju. Osim toga, u nekim disciplinama učenika strukovnih škola broj učenika je isti ili manji od kvote za državna natjecanja, pa se pobjednik školskog natjecanja izravno plasira na državno natjecanje. Znači, u tim disciplinama se ne održava županijsko natjecanje koje je kao izlučno natjecanje, prema dosadašnjoj odredbi, uvjet za bodovanje državnog natjecanja. Zbog toga se predlaže se da se utvrdi iznimka te da se učenicima strukovnih škola boduju državna natjecanja kojima je školsko izlučno natjecanje.

U dosadašnjoj primjeni Odluke, zbog kraćeg trajanja osnovnog umjetničkog obrazovanja, uočeni su slučajevi da učenik trećeg ili višeg razreda npr. gimnazije, ima završeno srednje glazbeno obrazovanje i zanimanje npr. glazbenik klavirist, ali mu bavljenje glazbom nije životno opredjeljenje i ne nastavlja glazbeno obrazovanje na visokom učilištu. Kako takvi učenici ne bi bili onemogućeni u podnošenju prijave na natječaj, pokazalo se potrebnim propisati da, iznimno od odredbe po kojoj kandidati ne mogu ostvariti Stipendiju za stečenu kvalifikaciju na razini srednjoškolskog obrazovanja, Stipendiju mogu ostvariti kandidati koji su kvalifikaciju stekli završetkom srednjoškolskog obrazovanja u umjetničkom području.

Radi usklađivanja u kriteriju za utvrđivanje liste kandidata u izvannastavnih i izvanškolskih postignuća u kojem je propisano da se izvannastavna i izvanškolska postignuća učenika u prethodne dvije školske godine boduju, predlaže se uskladiti vremenski period kontinuiranog sudjelovanja u izvanškolskim sportskim aktivnostima najmanje na 2 godine. Predlaže se uz sudjelovanje u izvanškolskim sportskim aktivnostima dodati i sudjelovanja učenika u izvanškolskim i izvannastavnim aktivnostima iz područja znanosti i umjetnosti najmanje 2 godine, a što bi se bodovalo sa 0,5 boda, odnosno najviše sa 1 bodom ukoliko bi kandidat imao više od jedne aktivnosti iz područja znanosti i umjetnosti.

Jedan od faktora za bodovanje uspjeha u školovanju studenata ostalih godina je prosječna ocjena svih studenata prethodne godine studijskog programa. Ova formulacija je u praksi dovodila do različitih tumačenja, pa se predlaže da se dodatno pojasni da se podatak odnosi na prosjek generacije.

Predloženim izmjenama u socioekonomskim kriterijima predlaže se povećanje iznosa mjesečnog prihoda sa 60% proračunske osnovice na 70% proračunske osnovice kao i iznose u cenzusnim grupama zbog inflacije i povezanih troškova života. Nadalje, predlaže se i povećanje iznosa prosječnog mjesečnog prihoda po članu kućanstva koji su iskazani u rasponima, na temelju kojih se ostvaruju bodovi s obzirom na to da je Vlada Republike Hrvatske donijela Uredbu ovisini minimalne plaće za 2023. godinu (Narodne novine 122/22) kojom je utvrdila povećanje iznosa minimalne plaće na 700,00 eura bruto [(uvećanje iznosa minimalne plaće od 586,65 kuna u odnosu na prethodnu 2022. godinu) i s obzirom na evidentno povećanje stope inflacije i troškova života. S obzirom na evidentno povećanje stope inflacije i troškova života i povećanje iznosa minimalne plaće, Prijedlogom odluke predlaže se i povećanje iznosa prosječnog mjesečnog prihoda po članu kućanstva koji su iskazani u rasponima, na temelju kojih se ostvaruju bodovi.](https://narodne-novine.nn.hr/clanci/sluzbeni/2022_10_122_1874.html" \t "_blank)

Odlukom se predlaže izmijeniti odredbu koja propisuje bodovanje socioekonomskog statusa kandidata. Naime, do sada se prihod članova zajedničkog kućanstva utvrđivao sukladno Zakonu o socijalnoj skrbi i vezao se uz ostvarivanje prava na zajamčenu minimalnu naknadu koju mogu ostvariti samci ili kućanstva koja nemaju dovoljno sredstava za podmirenje osnovnih životnih potreba. Međutim, podnositelji prijava za stipendiju nisu isključivo korisnici sustava socijalne skrbi, a stipendija ne predstavlja oblik socijalne pomoći već je njena primarna namjena poticanje obrazovanja te se dodjeljuje učeniku i studentu kao oblik financijske pomoći u nabavi školskih pomagala, udžbenika i ostalog potrebnog u njihovom profesionalnom usavršavanju. Slijedom navedenog pravilnije je prihode po članu kućanstva utvrđivati sukladno propisima o porezu na dohodak. Pravilnik o porezu na dohodak propisuje obrazac Izvješća o primicima, porezu na dohodak i prirezu te doprinosima za obvezna osiguranja (JOPPD obrazac), a u Prilogu 4. navedenog obrasca navode se Neoporezivi primici/primici koji se ne smatraju dohotkom, a mogu se uračunavati u prihod.

Sukladno gore navedenom predlaže se propisati da prosječni mjesečni prihod po članu zajedničkog kućanstva čini zbroj oporezivih neto dohodaka i drugih neoporezivih primitaka svih članova zajedničkog kućanstva prema propisima o porezu na dohodak te se taksativno navode drugi neoporezivi primitci koji ulaze u izračun prosječnog mjesečnog prihoda. Predlaže se da druge neoporezive primitke koji ulaze u izračun prosječnog mjesečnog prihoda po članu zajedničkog kućanstva, čine: primici od kamata po obveznicama koji su obračunati nakon 1. siječnja 2016. i primici po osnovi ugovora životnog osiguranja, primici po osnovi kapitalnih dobitaka od otuđenja financijske imovine ako to nije djelatnost poreznog obveznika koje ne podliježu oporezivanju sukladno članku 67. stavka 8. Zakona o porezu na dohodak i primici po osnovi otkupa udjela u Fondu hrvatskih branitelja iz Domovinskog rata i članova njihovih obitelji, obiteljske mirovine i invalidnine koje djeca ostvaruju nakon smrti roditelja prema zakonu kojim se uređuje mirovinsko osiguranje i zakonu kojim se uređuju prava hrvatskih branitelja iz Domovinskog rata i članova njihovih obitelji, prigodne nagrade, do propisanog iznosa (božićnica, naknada za godišnji odmor i sl.) za tekuće porezno razdoblje, obiteljske mirovine odnosno novčane naknade u visini obiteljske mirovine ostvarene prema Zakonu o hrvatskim braniteljima iz Domovinskog rata i članovima njihovih obitelji, primici fizičkih osoba po osnovi izravnih plaćanja u poljoprivredi sukladno posebnim propisima po osnovi kojih se ne utvrđuje dohodak od samostalne djelatnosti, ostale nenavedene naknade plaća koje se isplaćuju na teret državnog proračuna ili na teret sredstava obveznog osiguranja, primici po osnovi dividendi i udjela u dobiti koji ne podliježu oporezivanju, novčane nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.).

Odlukom se predlaže brisati stavak: "Iz jednog kućanstva, Stipendiju mogu ostvariti najviše dva kandidata, osim u slučaju nedodijeljenih Stipendija u pojedinim kategorijama kandidata u kojem i treći član iz istog kućanstva može ostvariti Stipendiju.", time više ne bi postojalo ograničavanje da iz jednog kućanstva Stipendiju može ostvariti najviše dva kandidata, odnosno treći član u slučaju nedodijeljenih Stipendija u pojedinim kategorijama.

Također se predlaže da kandidati ne mogu ostvariti Stipendiju za isti razred, odnosno istu godinu studija za koju im je već bila dodijeljena Stipendija, kako se ne bi dogodilo da kandidat koristi Stipendiju za jednu nastavnu godinu, ne završi ju iz opravdanog razloga i u sljedećoj godini mu opet bude dodijeljena Stipendija za godinu za koju ju je već koristio.

U uvjetima za ostvarivanje prava sudjelovanja na natječaju propisano je kako pravo sudjelovanja prijave na natječaj za dodjelu stipendije imaju učenici i studenti koji, između ostalog, imaju i prijavljeno prebivalište u Gradu Zagrebu neprekidno najmanje jednu godinu prije objave natječaja. Prema važećoj Odluci nisu bili uređeni slučajevi ukoliko korisnik stipendije za vrijeme korištenja stipendije odjavi prebivalište iz grada Zagreba. Prijedlogom Odluke predlaže se propisati da korisnik stipendije mora imati prijavljeno prebivalište u Gradu Zagrebu za vrijeme korištenja Stipendije.

Prema važećoj odredbi Odluke, Korisnik Stipendije ne može istodobno biti korisnik neke druge novčane stipendije financirane javnim sredstvima, ali može koristiti stipendije iz privatnih izvora. Predlaže se propisati da Korisnik Stipendije ne može istodobno koristiti drugu novčanu stipendiju, neovisno o tome iz kojeg je izvora financirana.

Zbog čestih promjena kontakt podataka, predlaže se utvrđivanje obveze Korisnika Stipendije obavještavanja nadležnog gradskog upravnog tijela o svakoj promjeni osobnih i kontakt podataka, prebivališta, ostvarenju prava na stipendiju od drugog stipenditora i svim drugim promjenama koje utječu na izvršenje odredaba Odluke i ugovora o korištenju Stipendije u roku od 15 dana od nastalih činjenica.

Do sada nije bio propisan rok za zapošljavanje, a to je dovodilo do nedoumica o tome u kojem bi se roku Korisnik Stipendije trebao zaposliti. Predlaže se da se utvrdi rok od jedne godine nakon završetka školovanja i kao dokaz o zapošljavanju dostavi elektronički zapis o radnopravnom statusu ili potvrda o stažu Hrvatskog zavoda za mirovinsko osiguranje, a Korisnik Stipendije prijavljen u evidenciji nezaposlenih osoba Hrvatskog zavoda za zapošljavanje, svoju nezaposlenost dokazuje potvrdom nadležnog zavoda za zapošljavanje.

Također se predlaže da je u slučaju djelomičnog ispunjenja obveze rada na području grada Zagreba, odnosno Republike Hrvatske, Korisnik Stipendije dužan vratiti iznos u razmjernom dijelu neispunjene obveze od primljenog iznosa Stipendije. Prema dosadašnjoj odredbi, Korisnik Stipendije bio je dužan vratiti cijeli iznos primljene Stipendije.

Slijedom navedenog predlaže se Gradskoj skupštini Grada Zagreba da donese Odluku o Stipendiji Grada Zagreba za učenike i studente pripadnike romske nacionalne manjine kao u predloženom tekstu.

**III. SREDSTVA ZA PROVOĐENJE ODLUKE**

U gradskom proračunu nije potrebno osigurati dodatna sredstva za provođenje predložene odluke.

**IV. OBRAZLOŽENJE ODREDABA PRIJEDLOGA ODLUKE**

**Člankom 1.** utvrđuje se sadržaj odluke i navodi se rodna odredba.

**Člankom 2.** određuje se da je naziv Stipendije: Stipendija grada Zagreba za učenike i studente pripadnike romske nacionalne manjine.

**Člankom 3.** utvrđuje se da se sredstva za Stipendiju osiguravaju u proračunu Grada Zagreba te da mjesečna stipendija iznosi 360,00 eura neto za učenike i 500,00 eura neto za studente.

**Člankom 4.** propisuje se da broj Stipendija utvrđuje svake godine gradonačelnik Grada Zagreba ovisno o sredstvima osiguranima u proračunu Grada Zagreba te da se ukupan broj Stipendija za studente raspoređuje se na znanstveno-istraživačke i umjetničke studije pri čemu broj Stipendija za umjetničke studije ne može biti manji od njihove razmjerne zastupljenosti na Sveučilištu u Zagrebu po njihovoj upisnoj kvoti. Od predviđenog broja Stipendija za studente četvrtina Stipendija dodjeljuje se studentima koji su prvi put upisali prvu godinu preddiplomskoga ili integriranog studija te preddiplomskoga i kratkoga stručnog studija (u daljnjem tekstu: studenti prve godine).

**Člankom 5.** propisuje se da pravo sudjelovanja na natječaju za dodjelu Stipendije imaju učenici i studenti koji ispunjavaju sljedeće opće uvjete:

A) Učenici

-   da su državljani Republike Hrvatske;

-   da su pripadnici romske nacionalne manjine prema popisu birača ili rodnom listu odnosno da je jedan od njihovih roditelja pripadnik romske nacionalne manjine prema popisu birača;

-   da su redoviti učenici srednje škole u Gradu Zagrebu, odnosno Zrakoplovne tehničke škole Rudolfa Perešina u Velikoj Gorici;

-   da imaju prijavljeno prebivalište u Gradu Zagrebu neprekidno najmanje jednu godinu prije objave natječaja;

-   da nisu, osim iz opravdanih razloga, ponavljali razred u srednjoj školi.

B) Studenti

-   da su državljani Republike Hrvatske;

-   da su pripadnici romske nacionalne manjine prema popisu birača ili rodnom listu;

-   da su redoviti studenti sveučilišnih preddiplomskih, diplomskih i integriranih studija ili redoviti studenti kratkih stručnih studija, preddiplomskih stručnih studija i specijalističkih diplomskih stručnih studija u Gradu Zagrebu ili na nekoj sastavnici Sveučilišta u Zagrebu;

-   da imaju prijavljeno prebivalište u Gradu Zagrebu neprekidno najmanje jednu godinu prije objave natječaja;

-   za studente, koji su u prethodnoj akademskoj godini bili upisani na taj studij ili, ako se radi o diplomskom studiju, na neki od preddiplomskih studija (u daljnjem tekstu: studenti ostalih godina), da su, osim iz opravdanih razloga, u prethodnoj akademskoj godini ostvarili najmanje 40 ECTS bodova;

- za studente koji su u prethodnoj akademskoj godini upisali mirovanje studija, odnosno nisu neposredno nakon završenoga preddiplomskog studija upisali diplomski studij, da su, osim iz opravdanih razloga, ostvarili najmanje 40 ECTS bodova u godini koja je prethodila godini upisanog mirovanja studentskih obveza, odnosno u posljednjoj godini u kojoj su bili u statusu redovitog studenta;

-   da u akademskoj godini za koju se Stipendija dodjeljuje nisu upisali mirovanje studentskih obveza,

- da nisu u radnom odnosu niti obavljaju samostalnu djelatnost obrta ili drugog slobodnog zanimanja.

**Člankom 6.** propisuje se da se Stipendija dodjeljuje na temelju provedenog natječaja, a natječaj provodi Povjerenstvo koje ima sedam članova koji među sobom biraju predsjednika i zamjenika predsjednika. Tri člana Povjerenstva imenovat će se iz redova znanstvenih, obrazovnih, stručnih i drugih javnih djelatnika, od kojih je jedan član iz nadležnog gradskog upravnog tijela. Tri člana Povjerenstva moraju biti pripadnici romske nacionalne manjine, pri čemu najmanje dva člana Povjerenstva moraju biti predstavnici Vijeća romske nacionalne manjine Grada Zagreba.

**Člankom 7.** određuje se da stručne i administrativne poslove za Povjerenstvo obavlja nadležno gradsko upravno tijelo.

**Člankom 8.** utvrđuje se da gradonačelnik raspisuje i objavljuje natječaj svake godine najkasnije do kraja rujna za učenike i studente koji su prvi put upisali prvu godinu studija, a za studente ostalih godina do kraja listopada te da se natječaj objavljuje na internetskoj stranici Grada Zagreba.

**Člankom 9.** propisuje se sadržaj natječaja.

**Člankom 10.** utvrđuje se da se prijave na natječaj koje ne sadrže dokaze o ispunjavanju uvjeta za sudjelovanje na natječaju, mogu dopuniti u roku od 8 dana od primitka poziva za dopunu dokumentacije.

**Člankom 11.** propisuju se kriteriji za utvrđivanje liste kandidata za dodjelu Stipendije. Osnovni kriteriji su uspjeh u školovanju, odnosno studiju, izvannastavna i izvanškolska postignuća te dodatni kriteriji socioekonomski status, a koji se izražavaju se bodovima. Istim člankom nadalje se propisuje da Povjerenstvo rangira kandidate za dodjelu Stipendije prvenstveno na temelju bodova ostvarenih prema osnovnim kriterijima. Ako više kandidata na temelju osnovnih kriterija ostvari isti broj bodova kao zadnji kandidat na rang-listi, oni će se rangirati i po dodatnom kriteriju. Kandidat koji je ostvario najviše bodova po dodatnom kriteriju uvrštava se kao zadnji kandidat na rang-listi.

**Člankom 12.** određuje se da se uspjeh u školovanju za učenike prvih razreda boduje brojem bodova jednakim peterostrukom zbroju prosječne ocjene 7. i 8. razreda osnovne škole zaokružene na dvije decimale, a za učenike viših razreda brojem bodova jednakim desetorostrukom iznosu prosječne ocjene prethodnog razreda zaokružene na dvije decimale.

**Člankom 13.** propisuje se bodovanje izvannastavnih i izvanškolskih postignuća učenika u prethodne dvije školske godine u jednom od nastavnih predmeta u području znanosti, umjetnosti ili sporta. Boduje se kontinuirano sudjelovanje u izvanškolskim sportskim aktivnostima najmanje 2 godine kao i izvannastavne i izvanškolske aktivnosti učenika iz područja znanosti i umjetnosti najmanje 2 godine te sudjelovanja i nagrade osvojene na državnom, međunarodnom i svjetskom natjecanju. Ako učenik sudjeluje u više izvannastavnih i izvanškolskih aktivnosti iz područja znanosti i umjetnosti može ostvariti najviše 1 bod. Učenik dobiva jedan bod ako je redovan učenik još jedne škole ili student nekog visokog učilišta.

**Člankom 14.** propisuje se način bodovanja uspjeha u školovanju za studente. Uspjeh u školovanju za studente prve godine studija boduje se brojem bodova jednakim peterostrukom zbroju prosječne ocjene završnog razreda srednje škole zaokružene na dvije decimale i prosječne ocjene ostvarene iz obveznih predmeta na državnoj maturi zaokružene na dvije decimale, a uspjeh u školovanju za studente ostalih godina boduje se na način da se umnožak ukupnog broja ostvarenih ECTS bodova u prethodnoj akademskoj godini i prosječne ocjene ostvarene na ispitima položenima u prethodnoj akademskoj godini dijeli s prosječnom ocjenom svih studenata prethodne godine studijskog programa (prosjek generacije), a dobiveni rezultat se dijeli s brojem 5 i zaokružuje na dvije decimale. Uspjeh u školovanju za studente ostalih godina koji su imali upisano mirovanje studentskih obveza, boduje se prema ocjenama postignutim u godini koja je prethodila godini mirovanja studentskih obveza, a za studente koji nisu neposredno nakon završenog preddiplomskog studija upisali diplomski studij, boduje se prema ocjenama postignutim u zadnjoj godini u kojoj su imali status redovitog studenta. Temeljem uspjeha u školovanju studenti ostalih godina mogu ostvariti najviše 20 bodova.

**Člankom 15.** propisuje se vrednovanje i bodovanje izvannastavnih postignuća studenata prve godine i studenata ostalih godina. Izvannastavna postignuća studenata prve godine vrednuju se kao i za učenike dok se za studente ostalih godina vrednuje kontinuirano bavljenje sportom posljednje 2 godine, objava rada u znanstvenim i stručnim časopisima, izlaganje na znanstvenoj ili stručnoj konferenciji, sudjelovanje u znanstvenom ili stručnom projektu, nagrada na značajnim natjecanjima te vrijedno priznanje. Studentima ostalih godina koji su imali upisano mirovanje studentskih obveza, boduju se izvannastavna postignuća ostvarena u godini koja je prethodila godini mirovanja studentskih obveza, a za studente koji nisu neposredno nakon završenog preddiplomskog studija upisali diplomski studij, prema postignućima ostvarenim u zadnjoj godini u kojoj su imali status redovitog studenta. Student dobiva jedan bod ako je za vrijeme studija za koji podnosi molbu redoviti student još jednog studija, a na temelju izvannastavnih postignuća studentu se može dodijeliti najviše 4 boda.

**Člankom 16.** utvrđuje se bodovanje socioekonomskog statusa učenika i studenata.

**Člankom 17.** propisuje se da Povjerenstvo rangira kandidate za dodjelu Stipendije za učenike na temelju članaka 12., 13. i 16. odluke.

**Člankom 18.** propisuje se da Povjerenstvo rangira kandidate za dodjelu Stipendija za studente prve godine na temelju bodova ostvarenih prema članku 12., članku 14. stavku 1., članku 15. stavcima 1. i 4. i članku 16. ove odluke, a za studente ostalih godina na temelju bodova ostvarenih prema članku 14. stavcima 2., 3. i 4., članku 15. stavcima 2., 3., 4. i 5. i članku 16. ove odluke.

**Člankom 19.** propisuje se da Povjerenstvo utvrđuje prijedloge triju odvojenih lista kandidata za dodjelu Stipendije: rang-liste za učenike, rang-liste za studente prve godine i rang-liste za studente ostalih godina. Ako dva ili više kandidata, kao zadnji na prijedlogu pojedine rang-liste kandidata, ostvare jednak broj bodova, gradonačelnik će na prijedlog Povjerenstva povećati broj Stipendija, kao i u slučaju da jedan ili više kandidata umjetničkih studija ostvari jednak ili veći broj bodova od zadnjeg kandidata na prijedlogu rang-liste. Također se određuje da iz jednog kućanstva Stipendiju mogu ostvariti najviše dva kandidata te da kandidati za dodjelu Stipendije ne mogu ostvariti Stipendiju za isti razred, odnosno istu godinu studija za koju im je već bila dodijeljena Stipendija, kao ni za već stečenu kvalifikaciju na razini srednjoškolskog obrazovanja odnosno na razini studija na koji su upisani. Iznimno Stipendiju mogu ostvariti kandidati koji su kvalifikaciju stekli završetkom srednjoškolskog obrazovanja u umjetničkom području.

**Člankom 20.** propisuje se da se prijedlozi rang-lista s popisom kandidata čije su prijave potpune, pravovremene i ispunjavaju uvjete natječaja, ali nisu ostvarili dovoljan broj bodova za uvrštavanje na rang-listu, objavljuju na internetskoj stranici Grada Zagreba u roku od 60 dana od dana isteka roka za podnošenje prijava. Također se na internetskoj stranici Grada Zagreba objavljuje popis podnositelja čije su prijave nepotpune, nepravovremene ili ne ispunjavaju uvjete natječaja. U roku od 8 dana od dana objavljivanja prijedloga rang lista i popisa, svaki kandidat može podnijeti pisani prigovor gradonačelniku putem nadležnog gradskog upravnog tijela. Ako usvajanjem prigovora kandidat ostvari jednak ili veći broj bodova od zadnjeg kandidata na prijedlogu rang-liste, gradonačelnik će povećati broj Stipendija. Gradonačelnik odlučuje o prigovoru zaključkom koji je konačan.

**Člankom 21.** propisuje se da gradonačelnik utvrđuje konačne liste za dodjelu Stipendije te da na temelju konačnih lista kandidata za dodjelu Stipendije gradonačelnik ili osoba koju on ovlasti i kandidat ili osoba koja zastupa kandidata, sklapaju ugovor o korištenju Stipendije, a ugovor o korištenju Stipendije sadrži: ime, odnosno naziv ugovornih strana, naziv škole odnosno studija za koji je odobrena Stipendija, iznos Stipendije, vrijeme za koje se Stipendija dodjeljuje, školsku/akademsku godinu za koju se Stipendija dodjeljuje, razred, odnosno godinu studija za koju se Stipendija dodjeljuje, obvezu korisnika Stipendije da radi na području Grada Zagreba, način i uvjete vraćanja Stipendije u slučaju neispunjavanja obveza iz ugovora te druga prava i obveze ugovornih strana.

**Člankom 22.** određuje se da se Stipendija dodjeljuje za tekuću školsku ili akademsku godinu za deset mjeseci, odnosno pet mjeseci ako u tom roku prema nastavnom planu škole ili studijskom programu za koji je Stipendija odobrena, završava nastavni plan korisnika Stipendije te da korisnik Stipendije ne može istodobno biti korisnik neke druge novčane stipendije, za vrijeme korištenja Stipendije, Korisnik Stipendije mora imati prijavljeno prebivalište u Gradu Zagrebu i ne može zasnovati radni odnos, samostalno obavljati djelatnost obrta ili drugog slobodnog zanimanja.

**Člankom 23.** propisuje se da se Stipendija isplaćuje mjesečno za prethodni mjesec na račun korisnika Stipendije.

**Člankom 24.** propisuje seda je korisnik Stipendije i nakon prestanka korištenja Stipendije, dužan obavještavati nadležno gradsko upravno tijelo o tijeku školovanja i zaposlenju. Nadalje se propisuje da nadležno gradsko upravno tijelo ima pravo provjere točnosti podataka i dokumentacije što ih je dostavio kandidat za dodjelu Stipendije, odnosno korisnik Stipendije.

**Člankom 25.** propisuje se da se korisnik Stipendije u roku od jedne godine nakon završenog školovanja obvezan zaposliti i raditi na području Grada Zagreba najmanje onoliko vremena koliko je primao Stipendiju što dokazuje elektroničkim zapisom o radnopravnom statusu ili potvrdom o stažu Hrvatskog zavoda za mirovinsko osiguranje te da, uz suglasnost davatelja Stipendije, može prihvatiti i zaposlenje na području Republike Hrvatske, čime se oslobađa obveze rada na području Grada Zagreba, a obveza zapošljavanja prestaje ako je korisnik Stipendije prijavljen u evidenciji nezaposlenih osoba Hrvatskog Zavoda za zapošljavanje duže od šest mjeseci, što dokazuje potvrdom nadležnog zavoda za zapošljavanje.

**Člankom 26.** određuje se da je Korisnik Stipendije dužan i nakon prestanka korištenja Stipendije obavještavati nadležno gradsko upravno tijelo o tijeku školovanja i zaposlenju i svim drugim promjenama koje utječu na korištenje Stipendije i izvršenje ugovora o korištenju Stipendije pisanim putem u roku od 15 dana od nastalih činjenica, a nadležno gradsko upravno tijelo ima pravo provjere točnosti podataka i dokumentacije što ih je dostavio kandidat za dodjelu Stipendije, odnosno Korisnik Stipendije.

**Člankom 27.** utvrđuje se da je stipendist je dužan vratiti primljeni iznos Stipendije ako je pravo na Stipendiju ostvario na temelju neistinitih ili krivotvorenih podataka, ako je za trajanja ugovora o korištenju Stipendije primao novčanu stipendiju drugog stipenditora, ako iz neopravdanih razloga koje procjenjuje Povjerenstvo, ne završi razred za koji je primao Stipendiju, odnosno ako u akademskoj godini za koju je primao Stipendiju iz neopravdanih razloga ostvari manje od 40 ECTS bodova ili naknadno upiše mirovanje ili odustane od studija, ako se nakon završenog školovanja ne zaposli u Gradu Zagrebu odnosno, ako se bez suglasnosti davatelja Stipendije zaposli izvan Grada Zagreba na području Republike Hrvatske, ako bez opravdanog razloga i u roku ne dostavi podatke o školovanju i zaposlenju, ako za vrijeme korištenja Stipendije odjavi prebivalište s područja grada Zagreba, zasnuje radni odnos, samostalno obavlja djelatnost obrta ili drugog slobodnog zanimanja, a ako djelomično odradi u gradu Zagrebu, ako se nakon završenog školovanja ne zaposli u Gradu Zagrebu odnosno, uz suglasnost davatelja Stipendije na području Republike Hrvatske, ako bez opravdanog razloga i u roku ne dostavi podatke o školovanju i zaposlenju, a u slučaju djelomičnog ispunjenja obveze rada na području grada Zagreba, odnosno Republike Hrvatske Korisnik Stipendije dužan vratiti iznos u razmjernom dijelu neispunjene obveze od primljenog iznosa Stipendije. U opravdanim slučajevima koje procjenjuje Povjerenstvo, Gradonačelnik može, na prijedlog Povjerenstva, korisnika Stipendije osloboditi obveze vraćanja Stipendije ili mu obvezu vraćanja Stipendije odgoditi na određeno vrijeme

**Člankom 28.** propisuje se da stupanjem na snagu ove odluke prestaje važiti Odluka o Stipendiji Grada Zagreba za učenike i studente pripadnike romske nacionalne manjine (Službeni glasnik Grada Zagreba 26/21 i 25/22).

**Člankom 29.** utvrđuje se da odluka stupa na snagu osmoga dana od dana objave u Službenom glasniku Grada Zagreba, sukladno odredbi članka 119. stavka 2. Poslovnika Gradske skupštine Grada Zagreba (Službeni glasnik Grada Zagreba 15/23), kojim je propisano da odluke i drugi opći akti stupaju na snagu najranije osmoga dana od dana objave.